
Emlékeztető, Baptista Integrációs Központ, Zuglói Önkormányzat, haszonkölcsön szerződés és együttműködési megállapodás
2022.10.07.
Baptista Integrációs Központ (BIK) részéről: Ghyczy Gellért intézményvezető, Laorencz Károly intézményvezető-helyettes
 
Zuglói Önkormányzat (ZÖK) részéről: Vida Attila lakhatásügyi tanácsnok
 
ZÖK: jelen egyeztetés célja a korábban már tisztázott további együttműködési szándékot követően a felek részletes álláspontjának megismerése, az eddigi együttműködés tapasztalatainak áttekintése, esetleges további együttműködési formák feltárása, a BIK és a ZÖK lehetőségeinek ismertetése stb., összességében a döntéselőkészítés része, a felek előzetes szóbeli kötelezettségvállalása nélkül. A felek ebben megállapodnak.
 
ZÖK: röviden ismerteti az Önkormányzat lakásgazdálkodásával kapcsolatos gazdasági helyzetet (követelésállomány, nem fizető bérlők aránya, száma, összetétele és jellemzői, lakásállomány összetétele és állapota, forráshiány és következményei stb.)
 
BIK: röviden ismerteti a Baptista Integrációs Központ jelenlegi működési gyakorlatát, lehetőségeit.
 
ZÖK: egy esetleges további megállapodáshoz a 2018-ban megkötött szerződés szolgálhat alapként, de elvi lehetőség van a tapasztalatok alapján egyes részelemek módosítására. (A szerződés formája un. haszonkölcsön szerződés, tehát a haszonkölcsönbe vevő bérleti díjat nem fizet, ugyanakkor együttműködési szerződés keretében vagyoni értékű feladatokat lát el, úgymint részleges felújítás, beköltöző lakók gondozása, mentorálása stb., valamint szavatol az ingatlan állapotáért, a lakhatással kapcsolatban felmerülő fenntartási költségek, döntően közüzemi díjak megfizetéséért, a lakó magatartásáért, itt értsd, szükség esetén cseréről gondoskodik stb.).
 
BIK: egyetért.
 
BIK: esetleges változtatási igényt jelez a szerződés időtartama kapcsán (öt év helyett tíz évig terjedő), valamint a felújítás kapcsán (BIK többféle munkálatot végezhessen el).
 
ZÖK: az időtartam hosszabbításának jogi lehetőségét megvizsgáljuk, a BIK befektetése mértékének függvényében merülhet fel. Az elvégezhető munkálatok körének esetleges kibővítése kapcsán egyeztetünk a Zuglói Vagyonkezelővel.
 
ZÖK: az Önkormányzat igényli, hogy az együttműködés keretében olyan lakók elhelyezésére kerüljön sor, mely által csökken az Önkormányzatra a már az önkormányzattal
jogviszonyban álló lakókat érintő jogos elhelyezési igények miatt nehezedő nyomás. Ebben kb. 300 bérlő (ami másfélszer-kétszer több lakót jelent) érintett jelenleg, és a számuk nőni fog. Ezek az igények (nem fontossági sorrendben):
 
- szanálandó épületből történő kihelyezések,
- minőségi lakáscserék,
- méltányossági lakáscserék,
- kilakoltatottak, ezen belül a lakásrendeletben kiemelt védendő csoportok, úgymint várandós nők és a lakásban kiskorú gyermeket nevelők – ideértve a köznevelési, felsőoktatási vagy felnőttképzési intézménnyel, szolgáltatóval tanulói, hallgatói vagy felnőttképzési jogviszonyban álló 24 év alatti gyermeket is, egyedülálló pszichiátriai betegek vagy szenvedélybetegek és fogyatékos, valamint mozgás-, illetőleg látássérült személyek, öregségi nyugdíjkorhatárt betöltött, gondozási szükséglettel rendelkező személyek,
· jogcím nélküliek.
 
Továbbá támogatott a BIK fentiek gondozásában, mentorálásában részt vevő munkatársainak elhelyezése.
 
BIK: ismerteti a BIK jelenlegi gyakorlata szerint elhelyezhető személyek körét (az ellátás formáját):
 
· Intézményi ellátáshoz kapcsoltan:
· egyedülálló, vagy páros elhelyezés volt hajléktalan emberek számára (jelenleg a három működő lakás Zuglóban ilyen),
· családok átmeneti otthonához kapcsoltan hajlék nélküli családok elhelyezése.
· Elméleti lehetőségként megvalósítható pszichiátriai vagy szenvedélybetegek ellátása támogatott lakhatás formájában, ez adott esetben remekül működtethető a szóban forgó bérházas környezetben.

 
BIK: az ellátottak esetében előzetes felmérésen keresztül törekszik olyan ügyfelek bevonására, akik (azon túl, hogy rászorulóak) öngondoskodási képessége fejleszthető, de legalább szinten tartható, kulturált életvitel folytatására alkalmasak. Megoldhatónak látja, hogy a ZÖK által ismertetett nagyságrendű halmazból a ZÖK kritériumai szerinti, a BIK-nek is megfelelő elhelyezésekre kerüljön sor. Ugyanakkor fontosnak tartja megjegyezni, hogy a munka sikere az ügyfeleken is múlik, szavatolni nem tudja, hogy az ellátásba vont emberek, családok viselkedése minden esetben a közösségi együttélés normáinak megfelelővé válik.

ZÖK: az előzetes felméréshez történő információátadás jogi lehetőségeit megvizsgáljuk.
 
BIK: szívesen venné az Önkormányzat anyagi szerepvállalását a gondozás, mentorálás költségei kapcsán.
 
ZÖK: erre jelenleg nincs reális lehetőség.
 
BIK: Tudomásul veszi, és jelzi ez is megoldható, azonban a megállapodás konstrukcióját úgy kell összerakni, hogy abban (bérleti díjból, állami normatív támogatásból, egyéb forrásokból) a program költsége középtávon finanszírozható legyen. Ebbe a költségbe profit nem, csak a befektetett források visszapótlását számítják bele a bérköltségeken és működési kiadásokon kívül.

ZÖK: a BIK által megjelölt 12 elsődleges + 2 tartalék lakásból 4 elsődleges felmérése (költségekkel, munkanemenként) megtörtént, további 8 elsődleges lakás felmérését indítjuk. A szerződéskötéshez szükséges technikai jellegű rendeletmódosítás előkészítése folyamatban, várhatóan október végén megtörténik. Szerződéskötés fentiek okán optimális esetben novemberben történhet.
 
ZÖK: eljuttatja az Önkormányzat lakás-, lakbér- és vagyonrendeleteit BIK-nek.
 
ZÖK: felveti olyan intézmény létesítése támogatásának elvi lehetőségét, mely a BIK feladatkörébe illik, és a (sajnálatos módon fennálló) lakóssági fenntartásoknak is megfelel (pl. idősotthon), pl. telek biztosításával.
 
BIK: megvizsgálja az elvi lehetőséget, ehhez szüksége van az Önkormányzat jogi lehetőségeinek pontos ismertetésére (pl. telek, mint vagyon átadásának keretei).

